Tweejarige huilend by ma se lyk gevindArgieffoto Sers. Yanga Ngcukana, woordvoerder van die polisie, het aan Maroela Media gesê die polisie het Maandag ŉ oproep ontvang van ŉ anonieme persoon oor ŉ voorval van huishoudelike geweld op ŉ plaas naby Smithfield. Die polisie het kort daarna by die plaas opgedaag en die 32-jarige vrou se bebloede liggaam in die huis gevind. “Die vrou se tweejarige seun het bo-op sy ma se liggaam gelê, haar vasgehou en histeries gehuil,” het Ngcukana gesê. “Die vrou het ŉ oop wond aan haar gesig gehad en haar gesig was erg geswel.” Die polisie het die man, wat ŉ werker op die plaas is, elders op die plaas aangetref en ondervra. Volgens Ngcukana het hy erken dat hy en sy vriendin in ’n rusie betrokke was, maar was glo verbaas om te hoor sy is dood. Hy het ontken dat hy haar aangerand het. Daar was egter bloedspatsels aan sy klere. Die man is in hegtenis geneem en aangekla van moord. Die kleuter is na ŉ hospitaal geneem as voorsorgmaatreël. Ngcukana kon nie bevestig of die kleuter intussen in familie se sorg geplaas is nie.